Taɛeṣsabt n lfeṭṭa, d azamul n talwit, n umsawi gar yimdanen : ama gar twaculin, tudrin neɣ, ɛad, gar yiderman d leɛrac. Zik, mi ara tili taluft gar twaculin neɣ yiderman, ad kkren ad myanasaben gar-asen i wakken ad tekfu teɛdawit : dayen uɣalen d iḍewlan. Syin, teqqim-d tɛeṣsabt n lfeṭṭa d azamul n talwit d usemsawi. Mi tekker ad teddu teslit, ad as-d-awin yiwet n tmeṭṭut yethennan deg uxxam-is i wakken ad tt-theggi : ad tt-tcebbeḥ, syin ad as-tessers taɛeṣsabt n lfeṭṭa ɣef uqerru-s.